**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

На XX редовној седници Наставно-научног већа Филозофског факултета у Београду одржаној 27.09.2018. године, изабрани смо у комисију за реизбор Немање ВУЈЧИЋА, доктора историје, у звање НАУЧНИ САРАДНИК на пројекту Филозофског факултета у Београду „Градски живот у антици: експанзија градова и урбане цивилизације на Балкану и у суседним областима од хеленистичког до позно римског периода“ (руководилац проф. др Маријана Рицл, МНТР ЕВБ 177005). Пошто смо прегледали документацију достављену од стране др Немање ВУЈЧИЋА, достављамо Вам следећи

**ИЗВЕШТАЈ**

**1. Биографски подаци**

Немања Вујчић рођен је 02.02.1980 у Београду. Основну школу и гимназију завршио је у Обреновцу. Од 1999. до 2004. године студирао је на Одељењу за историју Филозофског факултета Универзитета у Београду. Дипломирао је са темом „Египћани у војсци и државном апарату Птолемеја IV и Птолемеја V“ (ментор проф. др Маријана Рицл). Просечна оцена на основним студијама била му је 9,60. Током основних студија примао је стипендију Краљевине Норвешке (2002. године) и стипендију Фонда Краљевског дома Карађорђевића (2002-2003). Од 2004. до 2007. године похађао је магистарске студије на Катедри за Историју старе Грчке и старог Истока Одељења за историју Филозофског факултета у Београду. Магистрирао је са темом „Уређење градова Јоније у доба принципата“ (ментор проф. др Маријана Рицл). Просечна оцена на магистарским студијама била је 10,00. Током магистарских студија примао је стипендију за студенте магистарских студија Министарства за науку (2005-2007). Од 2008. до 2011. похађао је докторске студије на Катедри за Историју старе Грчке и старог Истока, радећи на теми „Урбанизација и хеленизација Мале Азије у хеленистичко доба“ (ментор проф. др Маријана Рицл). По окончању рада, 12.10.2011. успешно је обавио одбрану своје докторске дисертације „Урбанизација и хеленизација Мале Азије у хеленистичко доба“ (председник комисије за одбрану Маријана Рицл, чланови комисије Данијела Стефановић, Мирко Обрадовић, Иван Јордовић). Претходно је (30.06.2011.) од Филозофског факултета добио звање истраживач-сарадник, а потом је одлуком истог Факултета од 29.09.2011. укључен у наставни процес са 4 часа недељно на предмету Историја старе Грчке и старог Истока, што је обновљено 2012. и 2103. године. Априла 2014. године изабран је у звање научни сарадник.

**2. Научни и стручни рад кандидата**

Током магистарских студија (2005-2007) Немања Вујчић био стипендиста Министарства за науку. Од 2008. до 2011. примао је стипендију за студенте докторских студија Министарства за науку; истовремено је укључен у рад на пројектима „Процес хеленизације и романизације на тлу Балкана и суседних области у хеленистичком и римском периоду“ (2006-2010, руководилац проф. др Маријана Рицл, МНТР 147008) и “Градски живот у антици: експанзија урбане цивилизације на централном Балкану и суседним областима од хеленистичког до позно римског доба“ (2011-, руководилац проф. др Маријана Рицл, МНТР 177005).

Немања Вујчић је учестовао са рефератом у раду следећих међународних скупова: 1. „Античка култура, европско и српско наслеђе“ (Београд – Сремска Митровица – Нови Сад, 2009); 2. „Антика и савремени свет: религија и култура“ (Београд – Сремска Митровица, 2010); 3. „Антика, савремени свет и рецепција античке културе“ (Београд – Сремска Митровица, 2011); 4. „Антика и савремени свет: научници, истраживачи и тумачи“ (Београд – Сремска Митровица, 2012); 5. „Fédération internationaledes associations d'études classiques“ (Бари, Италија, 2012); 6.„Антика и савремени свет: тумачење антике“ (Београд – Сремска Митровица, 2013): 7. „Антика и савремени свет данас“(Београд 2015); 8. „Антика као инспирација и предмет истраживања кроз миленије“ (Београд, 2016); 9. „Fédération internationale des associations d’études classiques“(Лајден и Амстердам, 2017); 10. „Professor Fanula Papazoglu Centenary Symposium 1917-2017“ (Београд, 2017); 11. „Антика некад и сад: значај, улога и наслеђе кроз векове“ (Београд, 2017). Немања Вујчић је стални члан Друштва за античке студије Србије.

Од последњег избора у звање, Немања Вујчић је објавио једну књигу и осам самосталних научних радова: 1. *Градови Јоније под римском влашћу*, Филозофски факултет, Београд 2014, 309 стр. (резиме на енглеском језику: 255-274); 2. „Ропство као порок у беседама Диона из Прусе“, *Истраживања* 24, 2013, 41-49 (резиме на енглеском језику: 49); 3. „A Letter of Hadrian to Naryka and the Perception of Greek Polis Under Roman Rule“, *Београдски историјски гласник* / *Belgrade Historical Review* 6, 2015, 23-47 (резиме на српском језику: 45-47); 4. „Kasandrova ilirska politika“, *Istorijski zapisi* 87, 1-2, 2015, 7-20 (резиме на енглеском језику: 19-20); 5. „Политика првих Антигонида према западним суседима“, *Београдски историјски гласник* 7 (2016) / *Belgrade Historical Review* 7, 2016, 7-28 (резиме на енглеском језику); 6. „Слика Александра Великог у западној историографији од Дројзена до Босворта“, у: К. Марицки Гађански (ур.), *Антика и савремени свет данас. Зборник радова*, Друштво за античке студије Србије, Београд 2016, 60-84 (резиме на енглеском језику: 81-84); 7. „A City that Resisted Mithridates“, *Živa antika / Antiquité vivante* 67, 1-2, 2017, 61-70; 8. „Дројзенова карактеризација хеленистичке културе и модерне заблуде“, у: К. Марицки Гађански (ур.), *Антика као инспирација и предмет истраживања кроз миленије. Зборник радова*, Друштво за античке студије Србије, Београд 2017, 58-77 (резиме на енглеском језику: 76-77); 9. „Život žene u staroj Grčkoj“, у: M. Tomorad (ur.), *Slavne žene stare povijesti: Životi žena u društvima starog svijeta*, BHC 85, Zagreb 2018, 133-154. Поред тога, објавио је и пет приказа. Својим научним и стручним радовима је од последњег избора остварио 26,5 бодова.

Књига Немање Вујчића, *Градови Јоније под римском влашћу*, Филозофски факултет, Београд 2014, 309 стр., представља прерађен и допуњен магистарски рад „Уређење градова Јоније у доба принципата“. У њој се на основу бројних натписа, грчких и латинских наративних извора и монетарних емисија јонских градова закључно са царем Галијеном, осветљава функционисање дванаест јонских градова од Августа до Диоклецијана, у три аспекта: унутрашњи послови јонских полиса, јонски полиси у надполисним удружењима активним на тлу провинције Азије, интеракција јонских полиса са римским властима. Овај рад представља важан допринос проучавању историје источних провинција Римског царства на нашем језику, будући да се тиче најурбанизованије области Царства, препуне старих и славних градова који доживљавају своје друго цветање у време *pax Romana*.

Научни и стручни радови Немање Вујчића показују да су његова интересовања усмерена ка балканским и малоазијским областима у хеленистичком и римском периоду. У оквиру тога, посебне теме којима се бавио у претходном периоду су друштвена историја и друштвена структура античких заједница, војна и дипломатска активност хеленистичких краљева, статус грчких полиса у доба Римског царства и рецепција Александра Великог и хеленистичке културе у модерној историографији. Вујчић добро познаје историјске изворе и вредно ради на њиховом сакупљању и анализи, из чега проистиче научна утемељеност и поузданости његових претпоставки и закључака.

Од 2005. године до данас, Немања Вујчић активно учествује у настави на Одељењу на историју, Катедри за Историју старе Грчке и старог Истока. Током овог периода, веома успешно је помагао наставницима Катедре у одржавању семинарских вежбања и организацији колоквијума и испита. Студенти Одељења за историју позитивно су реаговали на његове напоре да им приближи тематику предвиђену планом и програмом Одељења за историју и олакша полагање завршног испита.

**2. Закључак**

Досадашњи научни, стручни и педагошки рад др Немање Вујчића показује да се он развија у врсног истраживача и наставника и тиме испуњава очекивања које је наговестио током студија и рада на магистарској и докторској тези. Будући да испуњава све услове предвиђене Законом о научноистраживачкој делатности, препоручујемо Наставно-научном већу Филозофског факултета да др Немања ВУЈЧИЋ буде поново изабран у истраживачко звање НАУЧНИ САРАДНИК.

У Београду, 08.10.2018. г.

\_\_\_\_\_\_\_\_\_\_\_\_\_\_\_\_\_\_\_\_\_

Др Маријана Рицл, писац извештаја,

Редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_

Др Ивана Поповић, научни саветник Археолошког института у Београду

\_\_\_\_\_\_\_\_\_\_\_\_\_\_\_\_\_\_\_\_\_

Др Мирко Обрадовић, доцент Филозофског факултета у Београду